text: Mand anholdt for storsvindel 
  14 februar 2012 kl. 11.15
  Politiet mener at have fundet den mand, der på stjålne dankort købte ind for over 500.000 kroner.
  Henvendelser fra opmærksomme tv-seere har nu ført politiet frem til den 37-årige mand, som er mistænkt for at have svindlet for over en halv million kroner.
  Manden blev anholdt i Aarhus tirsdag morgen, efter at han var efterlyst med billede i Station2 mandag aften.
  Ved hjælp af stjålne dankort mener politiet, at han har været i stand til at handle i en række butikker i byer som Skanderborg, Vejle, Kolding, Horsens og Aalborg.
  - Vi fik 20 henvendelser, og flere af dem pegede i samme retning, siger politikommissær Vagn Martinussen fra Østjyllands Politi om anholdelsen.
  Det er blandt andet dyre ure, som manden har købt.
  Ifølge Vagn Martinussen har politiet dog ikke fundet nogle af tyvekosterne hjemme hos manden i forbindelse med anholdelsen.
  Et sted lykkedes bedrageriet dog ikke. En guldsmed i Horsens fattede mistanke og bad derfor manden betale kontant, da han ville købe to ure til en samlet værdi af 40.000 kroner.
  Da han fandt ud af, at han ikke kunne købe på dankortet, så valgte manden at forlade stedet.
  Juristerne hos politiet overvejer nu, om den 37-årige skal kræves fængsles. Svindlen foregik helt tilbage i december sidste år, så derfor kan det ende med, at han kan forblive på fri fod, mens sagen færdigefterforskes.
  